Preşedintele USR, Cătălin Drulă, acuză Guvernul PSD-PNL că ne duce în dezastru financiar, afirmând că "a mai îndatorat România cu 3,2 miliarde de euro printr-o nouă emisiune de eurobonduri", informează news.ro.
"Guvernul PSD-PNL ne duce în dezastru financiar! Ieri, PSD-PNL a mai îndatorat România cu 3,2 miliarde de euro printr-o nouă emisiune de eurobonduri. În total, a împrumutat 11 miliarde de euro anul acesta şi a depăşit, după doar cinci luni, ţinta de împrumut asumată pe întreg anul. Duc economia în gard, cu toată viteza, fără să le pese de viitorul românilor", arată Drulă într-o postare.
Liderul USR precizează că împrumuturile, luate la dobânzi uriaşe de 5,3% şi 5,7%, îi îngroapă în datorii pe copiii noştri, deoarece viitoarele generaţii vor fi nevoite să plătească aceşti bani.
"În loc să oprească jaful public, să facă reformele, să atragă banii din PNRR şi să-i investească în spitale, şcoli şi autostrăzi, Marcel Ciolacu şi ministrul PNL de Finanţe împovărează fiecare român pe decenii. Pe 9 iunie trebuie să îi oprim. Dreapta Unită va câştiga alegerile şi va da viitorul Preşedinte şi Premier al României! Oprim risipa, oprim jaful public şi lăsăm mai mulţi bani în mâinile oamenilor care muncesc cinstit", spune Drulă.